વર્ષા સાથે વરસો ગયાં એમ નહીં, પણ સહજતાથી આનંદપૂર્વક વીત્યા એમ કહેવાય. એમના જીવનમાં ચણભણાટ નહોતો તેમ નહીં, પણ સહ્ય હતો. વર્ષાનો ધીરગંભીર સ્વભાવ, હળવાશથી બધી ગમગીનીને હડસેલો મારી દેવાની તેની કોઠાસૂઝ, તેની મધમીઠી જબાન…. શું શું યાદ કરું ? તું નથી તો કંઈ નથી. હું કંઈ નવી નવાઈનો વિધુર નથી. જિંદગીમાં છૂટા પડવાનું નિશ્ચિત છે. બન્ને એકસાથે જાય તેવું તો ક્યાંથી બને ? પણ વર્ષા વગર રહેવું ખૂબ ખટકે છે. હર પળે યાદ આવ્યા જ કરે છે. યાદ તારી એકાંતમાં સતાવે છે. રસકસ વગરનું જીવન લાગ્યા કરે છે.